b'\n_START_ARTICLE_\nVakuf\n_START_PARAGRAPH_\nVakuf (arabsko \xd9\x88\xd9\x82\xd9\x81, awq\xc4\x81f, tur\xc5\xa1ko vak\xc4\xb1f) je institucija islamskega prava, ki se je razvijala od 11. do 19. stoletja in je v mnogo\xc4\x8dem podobna fundaciji v evropskem pravu._NEWLINE_Vakuf je bil islamskem pravu dobrina, ki jo je neka oseba (vakif) po lastni volji izdvojila iz svojega premo\xc5\xbeenja in jo predala Alahu, medtem ko so njeni prihodki slu\xc5\xbeili ljudem. Vakuf v Koranu ni niti predpisan niti zaukazan, prerok Mohamed pa ga je v svojih pridigah kljub temu spodbujal._NEWLINE_Dokument, ki opisuje vakuf, se imenuje vakufnama. Na koncu vsake vakufname je pripis \xc2\xbbPreklet bodi tisti, ki bi na kakr\xc5\xa1en koli na\xc4\x8din oskrunil to moje dobro delo\xc2\xab._NEWLINE_Vakuf je bil sredstvo za spodbujanje gospodarskega, kulturnega, dru\xc5\xbeabnega in civilizacijskega napredka dru\xc5\xbebe. Vakufi so v islamskem svetu odigrali pomembno vlogo v razvoju dru\xc5\xbebe in naselij, ker se je z njihovo pomo\xc4\x8djo zgradilo veliko javnih zgradb._NEWLINE_Prvi vakuf naj bi bil Omarjev, ki se je odrekel palmovega nasada z imenom Semg. Po izro\xc4\x8dilu naj bi pred tem Alahovemu odposlancu rekel: \xc2\xbbO, Alahov odposlanec, imam vrt, ki mi je zelo drag, vendar se mu \xc5\xbeelim odre\xc4\x8di v javno dobro!\xc2\xab Poslanec je odgovoril: \xc2\xbbUvakufi nasad tako, da se ne bo mogel niti prodati niti podariti niti naslediti in da se bodo prihodki od njega uporabili v javno dobro!\xc2\xab'